
NACRT ZAKONODAVNE REZOLUCIJE EUROPSKOG PARLAMENTA
o Prijedlogu odluke Vijeća o sklapanju, u ime Europske unije, Sporazuma između Europske unije i Libanonske Republike o suradnji između Agencije Europske unije za suradnju u kaznenom pravosuđu (Eurojust) i tijela Libanonske Republike nadležnih za pravosudnu suradnju u kaznenim stvarima
(13619/2024 – C10‑0333/2025 – 2024/0155(NLE))
(Suglasnost)
Europski parlament,
–	uzimajući u obzir Prijedlog odluke Vijeća (13619/2024),
–	uzimajući u obzir Nacrt sporazuma između Europske unije i Libanonske Republike o suradnji između Agencije Europske unije za suradnju u kaznenom pravosuđu (Eurojust) i tijela Libanonske Republike nadležnih za pravosudnu suradnju u kaznenim stvarima (13239/24),
–	uzimajući u obzir zahtjev za suglasnost koji je podnijelo Vijeće u skladu s člankom 16. stavkom 2., člankom 85., člankom 218. stavkom 6. podstavkom 2. točkom (a) podtočkom (v.) te člankom 218. stavkom 7. Ugovora o funkcioniranju Europske unije (C10‑0333/2025),
–	uzimajući u obzir članak 107. stavke 1. i 4. te članak 117. stavak 7. Poslovnika,
–	uzimajući u obzir preporuku Odbora za građanske slobode, pravosuđe i unutarnje poslove (A10‑0000/2026),
1.	daje svoju suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i nadležnim tijelima Libanonske Republike.

[bookmark: _Toc227319061]OBRAZLOŽENJE
Predloženom odlukom Vijeća namjerava se odobriti Sporazum između Europske unije i Libanonske Republike o suradnji između Agencije Europske unije za suradnju u kaznenom pravosuđu (Eurojust) i tijela Libanonske Republike nadležnih za pravosudnu suradnju u kaznenim stvarima („Sporazum“)

Eurojustu se omogućuje bliska suradnja i razmjena osobnih podataka s nadležnim tijelima odabranih trećih zemalja na temelju međunarodnih sporazuma o suradnji, koji jamče uspostavu odgovarajućih zaštitnih mjera u pogledu zaštite osobnih podataka pojedinaca. Bliska suradnja Eurojusta s nadležnim tijelima trećih zemalja ključna je za borbu protiv velikog broja teških i složenih prekograničnih kaznenih djela, kao što su terorizam, kiberkriminalitet, trgovina drogom i nezakonita trgovina oružjem ili krijumčarenje migranata.

Bliska suradnja s trećim zemljama predviđena je kao sastavni dio nove Europske strategije unutarnje sigurnosti. Komisija je preporučila otvaranje pregovora o Sporazumu već 2020. Vijeće je dalo odobrenje 1. ožujka 2021., a pregovori su započeli naknadno, u prosincu 2022. Nakon dva kruga pregovarački proces uspješno je dovršen te je 11. listopada 2023. postignut preliminarni dogovor. Vijeće je donijelo Sporazum 10. listopada 2024. Sporazum su 2. prosinca 2025. potpisali povjerenik Michael McGrath i libanonski ministar pravosuđa Adel Nassar.

Cilj je tog Sporazuma poboljšati pravosudnu suradnju između Eurojusta i nadležnih tijela Libanona omogućivanjem razmjene operativnih informacija između Eurojusta i libanonskih pravosudnih tijela kako bi se podržala i osnažila njihova suradnja pri provođenju istraga i kaznenih progona za teška prekogranična kaznena djela. Sporazumom će se znatno ojačati koordinirani odgovor EU-a i Libanona na teška transnacionalna kaznena djela, posebno organizirani kriminal i terorizam, među ostalim u kontekstu zajedničkih istraga. Zbog toga će Libanon imenovati tužitelja za vezu u Eurojustu koji će surađivati s tužiteljima iz država članica EU-a i drugih partnerskih zemalja.

Sporazumom se predviđa i uspostavljanje snažnih zaštitnih mjera u pogledu zaštite podataka i temeljnih prava koje su u skladu s europskim normama. Prema Mišljenju 19/2024 Europskog nadzornika za zaštitu podataka („EDPS”) od 28. kolovoza 2024. u konačnom tekstu Sporazuma navode se odgovarajuće zaštitne mjere u pogledu zaštite privatnosti te temeljnih prava i sloboda pojedinaca, čime se uspostavljaju dodatne zaštitne mjere za zaštitu osobnih podataka građana EU-a koje Eurojust prenosi libanonskim tijelima. U tom je pogledu Komisija 13. travnja 2026. obavijestila izvjestitelja i izvjestitelje u sjeni i potvrdila da se Sporazumom ni na koji način ne ugrožavaju privatnost i zaštita podataka u korist sigurnosti.

S obzirom na navedeno, izvjestitelj preporučuje Parlamentu da podrži tekst Nacrta odluke Vijeća.

<FootprintIntro>Izvjestitelj izjavljuje, pod svojom isključivom odgovornošću, da u svoje izvješće nije uključio nikakve informacije predstavnika interesnih skupina obuhvaćenih područjem primjene Međuinstitucijskog sporazuma o obveznom registru transparentnosti[footnoteRef:1] ili predstavnika javnih tijela trećih zemalja, uključujući njihove diplomatske misije i veleposlanstva, koje treba navesti u ovome Prilogu u skladu s člankom 8. Priloga I. Poslovniku.</FootprintIntro> [1:  Međuinstitucijski sporazum od 20. svibnja 2021. Europskog parlamenta, Vijeća Europske unije i Europske komisije o obveznom registru transparentnosti (SL L 207, 11.6.2021., str. 1., ELI: http://data.europa.eu/eli/agree_interinstit/2021/611/oj).] 

